Worcester F 80 Distinctiones

206 Pulcritudo triplex

Pulcritudo triplex: corporalis, virtualis, eternalis. Prima periculosa, secunda graciosa, tercia gloriosa. Prima, tamquam decipiens docetur per crucem paruipendenda, nam Christus qui erat *Speciosus forma*, [Psal. 44:3], *Pre filiis hominum*. In cruce[[1]](#footnote-1) non habuit[[2]](#footnote-2) speciositatem neque decorem.

¶ Et quidem pulcritudo corporalis triplex est. Innata consistens in lineamentis corporis, mutuata consistens in ornamentis, palliata consistens in signis fugatis per hypocrisum.

¶ Contra primam istarum Christus in cruce, quasi leprosus apparuit. Contra secundum nudus pependit. Contra terciam latus apertum habuit.

¶ Secunda, pulcritudo tanquam alliciens docetur per crucem appetenda hec. Nempe namque consistit in castitate tamquam in candore, in caritate tamquam in rubore, in veritate tanquam in debita partium proporcione. Sed Christus docuit castitatem inter virgines pendens, caritatem pro inimicis orans, veritatem prophecians et promissa complens. Has tres pulcritudiens debemus appetere eo quo animam pulcrificent sicut habetur in illo sermone pulcherrima feminarum ibi. In anima sunt tres potencie.

¶ Tercia, pulcritudo tanquam proficiens

/fol. 289va/

docetur per crucem speranda. Pro ea Christus in cruce mortus est. Hec autem consistit in tribus: in contemplanda deitate, in iocunda societate, in secura eternitate. Vnde Augustinus, 2 libro, *De libero Arbitrio*, in fine. Tanta est pulcritudo caritatis eterne incommutabilis veritatis quod si non liceret morari in ea nisi per unius diei spacium propter hoc innumerabiles thesauri deliciis pleni merito contempneretur. Non enim falso aut paruo affectu dictum est, Psal. [83:11]: *Melior in atriis super milia.*

¶ Item, triplex legitur pulcritudo. Vna maxima et plene quietans, scilicet, eterna. Alia ad hanc ducens, scilicet, interna. Tercia frequenter[[3]](#footnote-3) seducens et ab hac abducens, scilicet, externa.[[4]](#footnote-4) Ergo paruipendenda est tercia decipiens tenenda est. Tercia perficiens et sic recipienda prima, indeficiens.

1. hominum in cruce ] Lambeth, F 128 *om.* F 80. [↑](#footnote-ref-1)
2. habuit ] *add*. non habuit F 80. [↑](#footnote-ref-2)
3. frequenter ] Lambeth *corr.* fregit F 80. [↑](#footnote-ref-3)
4. externa ] Lambeth *corr.* eterna F 80. [↑](#footnote-ref-4)